KOBLES TIL KORRUPSJONSETTERFORSKET SELSKAP: Kværners kommunikasjonsdirektør kunne torsdag kveld ikke kommentere saken overfor VG. Foto: Lise Åserud NTB scanpix

Kværner kobles til «bestikkelsesedderkopp»

Myndighetene i Monaco etterforsker det de betegner som en stor korrupsjonsskandale som involverer en rekke utenlandske selskaper i oljesektoren. Norske Kværner kobles til selskapet som er under etterforskning.

Oppdatert 31. mars 2016

Artikkelen er over fire år gammel

Flere ledere av det Monaco-baserte selskapet Unaoil har blitt tatt inn til avhør de siste dagene og fått hjemmene sine ransaket, opplyser myndighetene i en uttalelse torsdag.

Det er det amerikanske nyhetsnettstedet Huffington Post og den australske samarbeidspartneren Fairfax Media som først avslørte det som skal være et system for å bestikke nøkkelpersoner for å skaffe vestlige selskaper oljekontrakter i Midtøsten og Afrika i perioden 2002 til 2012.

Unaoil, et familieeid oljeserviceselskap med base i Monaco, er edderkoppen i nettverket, ifølge artikkelen.

Kjenner ikke saken

Daværende Aker Solutions er ett av de 39 selskapene som skal ha blitt sikret kontrakter eller fordeler innen oljebransjen, ifølge de to avisene.

Etter at Aker Solutions skilte ut Kværner i et eget børsnotert selskap i 2011, er det Kværner som overtok de aktuelle kontraktene i Kasakhstan.

I både Aker Solutions og Kværner er Kjell Inge Røkke og staten største eiere. Aker Solutions viser til at Kashagan-prosjektet ble med over i Kværner da dette selskapet ble skilt ut i 2011.

- Jeg kom fra reise nå så jeg har ikke fått mulighet til å sette meg inn i saken. Vi kommer til å lese dette og kunne svare på spørsmål i løpet av morgendagen, sier Torbjørn Andersen i Kværner til VG.

Departementet undersøker

Kommunikasjonssjef Trond Viken i Nærings- og fiskeridepartementet sier til DN at de må sjekke opplysningene.

– Dette er nytt for oss og vi må først høre med selskapet hva dette kan være før vi har noen nærmere synspunkter. Statens klare forventninger om nulltoleranse for korrupsjon er vel kjent og vil ligge til grunn for vår videre vurdering, sier han.

I en epost til DN nekter Unaoil for å ha gjort noe galt og sier selskapet ikke har flere kommentarer på nåværende tidspunkt.

Budsjettsprekk

Kashagan-feltet er den første store offshoreutbyggingen i Kasakhstan og er ansett for å være et av de viktigste oljefunnene siste 40 årene, ifølge Aker Solutions' egen beskrivelse av prosjektet da kontraktene ble tildelt.

DN har tidligere skrevet at utbyggingen viste seg å bli en katastrofe, med flere års forsinkelser og en estimert totalkostnad på 43 milliarder dollar, noe som tilsvarer 230 prosents budsjettsprekk.

Daværende Aker Solutions var involvert så tidlig som i 2004 i arbeidet med å bygge ut feltet. Selskapet er blitt tildelt flere Kashagan-kontrakter, ifølge DN.

Store selskaper på listen

Blant de andre vestlige selskapene som skal ha blitt sikret kontrakter eller fordeler nevner Huffington Post og Fairfax Media blant andre Halliburton, Total, Eni, ABB og FMC Technologies.

De to avisene, som skriver at de har jobbet med saken i seks måneder, oppgir å ha fått tilgang på flere hundre tusen eposter.

Familieeide Unaoil styres ifølge avisene av familien Ahsani og beskrives i artikkelen som «the bribe factory» – bestikkelsesfabrikken.

VG/NTB

Publisert: 31.03.16 kl. 23:17 Oppdatert: 31.03.16 kl. 23:39